Er bloavezh 1890, pa gemeras an aotrou Adolf Vallee e retret evit bevañ war e leve, e kuitaas e holl diegezh Benach evit dont da chom da Sant-Brieg, straed Sant-Benead, niv.37. Frañsez Vallée, klañvidik bepred, a heulias evel-just e dud, ur pal hepken en e spered, labourat war hag evit ar yezhoù keltiek ha, dreist-holl, ar brezhoneg. Evel meur a stourmer war ar yezh eus ar mare-se, Ronan ar Rouz  (Meven Modiern), Loeiz Paol Nemo (Roparz Hemon) hag all.., e vanas dizimez Vallée e vuhez-pad. Pa varvas e dad, e 1894, e chomas gant e vamm betek marv houmañ e 1922, o vevañ, disoursi, diwar un tammig leve.